ค่าเงินบาทอ่อนไหวตามปัญหากรีซ
โดย...ศูนย์วิจัยกสิกรไทย
6 ก.ค. 2558

โดย...ศูนย์วิจัยกสิกรไทย
ธนาคารกสิกรไทยประเมินกรอบการเคลื่อนไหวของเงินบาทในสัปดาห์นี้ อยู่ที่อัตราเฉลี่ย 33.70-33.90 บาท/เหรียญสหรัฐ โดยตลาดน่าจะยังคงติดตามผลการลงประชามติของกรีซต่อข้อเสนอปฏิรูปประเทศเพื่อแลกกับเงินช่วยเหลือของกลุ่มเจ้าหนี้ ตลอดจนการทบทวนวงเงินมาตรการ ELA ของ ECB ที่ให้กับแบงก์กรีซ
ขณะที่ข้อมูลเศรษฐกิจสหรัฐที่สำคัญ ได้แก่ ดัชนี PMI ภาคบริการเดือน มิ.ย. ข้อมูลการค้าระหว่างประเทศ และสต๊อกสินค้าภาคค้าส่งเดือน พ.ค. นอกจากนี้ตลาดอาจจับตาบันทึกการประชุมเฟดเมื่อวันที่ 16-17 มิ.ย. ที่จะรายงานออกมาในช่วงกลางสัปดาห์ และถ้อยแถลงของประธานเฟดในช่วงปลายสัปดาห์ เพื่อหาสัญญาณการปรับขึ้นอัตราดอกเบี้ยของสหรัฐด้วยเช่นกัน
สำหรับการเคลื่อนไหวของค่าเงินบาทรอบสัปดาห์ที่ผ่านมา เงินบาทปรับตัวในกรอบแคบๆ โดยขยับอ่อนค่าลงเล็กน้อยในช่วงต้นสัปดาห์ตามสกุลเงินอื่นๆ ในภูมิภาค หลังจากการเจรจาระหว่างกรีซกับกลุ่มเจ้าหนี้ประสบความล้มเหลว ซึ่งส่งผลให้มีแรงซื้อเงินเหรียญสหรัฐเพิ่มมากขึ้น
อย่างไรก็ดี เงินบาทลดช่วงติดลบลงบางส่วน และกลับมาเคลื่อนไหวในกรอบแคบๆ ในช่วงที่เหลือของสัปดาห์ เนื่องจากตลาดยังคงรอผลการลงประชามติของกรีซ ต่อข้อเสนอปฏิรูปประเทศเพื่อแลกกับเงินช่วยเหลือในวันที่ 5 ก.ค.นี้ เพราะเหตุการณ์ดังกล่าวอาจมีผลต่อท่าทีการเจรจาในเรื่องเงินช่วยเหลือรอบใหม่ระหว่างกรีซกับกลุ่มเจ้าหนี้ยุโรปในช่วงเวลาหลังจากนั้น
ทั้งนี้ ในวันที่ 3 ก.ค. เงินบาทอยู่ที่ 33.79 เท่ากับระดับปิดในวันศุกร์ก่อนหน้า (26 มิ.ย.)
ตลาดหุ้นไทยปรับตัวลดลงต่อเนื่องในสัปดาห์นี้ โดยได้รับปัจจัยลบจากความกังวลเกี่ยวกับปัญหาการผิดนัดชำระหนี้ของกรีซ หลังการเจรจาระหว่างกรีซและกลุ่มเจ้าหนี้ประสบความชะงักงัน รวมทั้งการที่กรีซผิดนัดชำระหนี้ IMF เมื่อวันที่ 30 มิ.ย.ที่ผ่านมา ขณะที่แผนการช่วยเหลือกรีซโดย EU ได้สิ้นสุดลงเช่นกัน อันสร้างความไม่แน่นอนต่อสถานการณ์ในกรีซมากขึ้น นอกจากนี้การเปิดเผยข้อมูลเศรษฐกิจที่อ่อนแอของไทย ส่งผลให้นักลงทุนมีความกังวลต่อการฟื้นตัวของเศรษฐกิจไทยมากขึ้น
ดัชนีตลาดหลักทรัพย์ไทยดัชนี SET ปรับลดลงต่อเนื่อง จากความวิตกเกี่ยวกับปัญหาหนี้กรีซ โดยปิดที่ระดับ 1,489.59 จุด ลดลง 1.87% จากสัปดาห์ก่อน มูลค่าการซื้อขายเฉลี่ยต่อวันเพิ่มขึ้น 13.87% จากสัปดาห์ก่อนมาที่ 42,179.42 ล้านบาท ส่วนตลาดหลักทรัพย์ MAI ปิดที่ 658.93 จุด ลดลง 0.92% จากสัปดาห์ก่อน